b'\n_START_ARTICLE_\n\xc5\xbdurnal Sodru\xc5\xbeestva\n_START_PARAGRAPH_\n\xc5\xbdurnal Sodru\xc5\xbeestva (ven. \xd0\x96\xd1\x83\xd1\x80\xd0\xbd\xd0\xb0\xcc\x81\xd0\xbb \xd0\xa1\xd0\xbe\xd0\xb4\xd1\x80\xd1\x83\xcc\x81\xd0\xb6\xd0\xb5\xd1\x81\xd1\x82\xd0\xb2\xd0\xb0, \xe2\x80\x9dYst\xc3\xa4vyyspiirin lehti\xe2\x80\x9d) oli Viipurissa vuosina 1933\xe2\x80\x931938 ilmestynyt ven\xc3\xa4j\xc3\xa4nkielinen kirjallis-yhteiskunnallinen aikakauslehti._NEWLINE_Kerran kuukaudessa ilmestynyt \xc5\xbdurnal Sodru\xc5\xbeestva perustettiin Viipurin ven\xc3\xa4l\xc3\xa4isen reaalilyseon entisten opiskelijoiden yst\xc3\xa4vyyspiirin lehdeksi. Sen julkaisijana toimi my\xc3\xb6s Viipurin ven\xc3\xa4l\xc3\xa4inen kulttuuri- ja valistusseura. Vastaavina toimittajina ty\xc3\xb6skenteliv\xc3\xa4t Fjodor Upjorov (1933\xe2\x80\x931936) ja Igor Upjorov (1936\xe2\x80\x931938). Toimituskuntaan kuuluivat my\xc3\xb6s Severin Dobrovolski ja Sergei Rittenberg._NEWLINE_Lehden teht\xc3\xa4v\xc3\xa4n\xc3\xa4 oli tukea Viipurin ven\xc3\xa4l\xc3\xa4ist\xc3\xa4 koulua, yll\xc3\xa4pit\xc3\xa4\xc3\xa4 ven\xc3\xa4j\xc3\xa4n kielt\xc3\xa4 ja ven\xc3\xa4l\xc3\xa4ist\xc3\xa4 kulttuuria sek\xc3\xa4 yhdist\xc3\xa4\xc3\xa4 Suomessa asuvia ven\xc3\xa4l\xc3\xa4isi\xc3\xa4. Sen sivuilla kerrottiin Suomen ven\xc3\xa4l\xc3\xa4isten kulttuuriel\xc3\xa4m\xc3\xa4st\xc3\xa4, uskonnollisesta ja yhteiskunnallisesta toiminnasta sek\xc3\xa4 Ven\xc3\xa4j\xc3\xa4n tilanteesta. Lehdess\xc3\xa4 julkaistiin mielipidekirjoituksia, runoja, kertomuksia, esseit\xc3\xa4 ja kulttuuriartikkeleita. \xc5\xbdurnal Sodru\xc5\xbeestva sai tunnustusta my\xc3\xb6s ulkomailla ja vuodesta 1935 l\xc3\xa4htien se julkaisi yh\xc3\xa4 enemm\xc3\xa4n koko ven\xc3\xa4l\xc3\xa4ist\xc3\xa4 emigranttiyhteis\xc3\xb6\xc3\xa4 koskevia kirjoituksia. Suomen ven\xc3\xa4l\xc3\xa4isten kuten Vera Bulit\xc5\xa1in, Georg Grigorkoffin ja Sergei Rittenbergin lis\xc3\xa4ksi avustajina toimi monia Euroopan maissa asuneita emigrantteja'